[{"text_idx": "#000000", "text": "EU financos studon pri Esperanto"}, {"text_idx": "#000001", "text": "C\u0302u vere studoj de Esperanto faciligas lernadon de aliaj lingvoj? Tion esploros nova projekto kun la nomo \"Lingva Akcelilo\", kiun financas Eu\u0306ropa Unio."}, {"text_idx": "#000002", "text": "La kroata nacia agentejo de la EU-fondaj\u0302o Erasmus+ decidis subteni per proksimume 250.000 eu\u0306roj la projekton Lingva Akcelilo, en kiu kunlaboros nau\u0306 partneroj el Slovenio, Slovakio, Kroatio, Bulgario, Germanio kaj Danio. Inter la partneroj estas du universitatoj kaj kvar lernejoj."}, {"text_idx": "#000003", "text": "Lau\u0306 informoj de Zlatko Tis\u030cljar, unu el la c\u0302efaj motoroj de la iniciato, la projekto estos realigata ekde novembro 2017 kaj dau\u0306ros g\u0302is decembro 2019. G\u0302ia c\u0302efa partnero estas la kroatia eldonejo Izvori, kiu jam eldonis kelkdek Esperanto-librojn. Partoprenos ankau\u0306 Inter-kulturo en Slovenio kun sia sperto pri la Zagreba metodo instrui Esperanton kaj la organizaj\u0302o E@I."}, {"text_idx": "#000006", "text": "La celo de la projekto estas ellabori instrumetodon, kiu tra tre baza Esperanto helpos infanojn ekhavi komprenon pri la elementaj strukturoj de lingvoj. Samtempe la infanoj efektive ekparolu kaj ekuzu Esperanton sur minimuma nivelo, por povi komuniki kun lernantoj en aliaj landoj."}, {"text_idx": "#000007", "text": "La metodo uzos nur 250 radikojn, kiuj lau\u0306 Zlatko Tis\u030cljar sufic\u0302as por kompreni 90 procentojn el ordinaraj tekstoj. Tian minimuman Esperanton lau\u0306plane lernos infanoj en la 2-a au\u0306 3-a klaso de elementa lernejo."}, {"text_idx": "#000008", "text": "Por la instruado oni lau\u0306plane uzos la unuajn ses lecionojn en jam ekzistanta retejo, kiu sekvas la Zagreban metodon. La unua eksperimento okazos en kvar elementaj lernejoj, kie grupo da infanoj dum du monatoj trairos la unuajn du lecionojn."}, {"text_idx": "#000009", "text": "Simila projekto estis proponita al la kroatia nacia agentejo jam pli frue, sed tiufoje g\u0302i estis malaprobita, rakontas Zlatko Tis\u030cljar."}, {"text_idx": "#000010", "text": "\u2013 Baze de mia laboro pri kurso bazita je plej ofte uzataj morfemoj la projekton finformulis profesie por la konkurso Maja Tis\u030cljar kaj Maja Cimerman. G\u0302i estis transdonita al la kroata nacia agentejo de Erasmus+ en 2015, sed estis malaprobita. Poste oni plibonigis g\u0302in, kaj g\u0302i estis refoje transdonita kaj aprobita, pro bona kvalito kaj bone difinitaj celoj kongruaj kun eu\u0306ropaj edukceloj."}, {"text_idx": "#000011", "text": "Lau\u0306 la espero de Zlatko Tis\u030cljar, la eksperimento montros, ke la fremda lingvo kiun la infanoj ekstudos en la 3-a klaso de la elementa lernejo tiam montrig\u0302os je 30 procentoj pli rapide lernebla."}, {"text_idx": "#000012", "text": "\u2013 Nun ni devas realigi c\u0302ion kio estas antau\u0306vidita en la nuna projekto. Temas pri metodaro kaj instrukciaro, kiu ebligas ke la kurson Lingva Akcelilo povos gvidi iu ajn nekonanto de Esperanto post nur kelktaga seminario. La eksperimentaj 2-monataj kursoj pri la unua triono de la kurso devas testi kiom tiu scio jam influas al infana kompreno de bazaj lingvaj reguloj."}, {"text_idx": "#000013", "text": "La nun aprobita projekto okazos inter novembro 2017 kaj decembro 2019. Poste eblos fari pli ampleksan projekton en dek au\u0306 pli da eu\u0306ropaj lernejoj, se la dau\u0306rigo same ricevos subtenon de la fondaj\u0302o Erasmus+, planas Zlatko Tis\u030cljar."}, {"text_idx": "#000014", "text": "Libera Folio: Kian publikan atenton g\u0302is nun ricevis la afero?"}, {"text_idx": "#000017", "text": "Mistajpo aligis 2 447 homojn al la UK en Lisbono"}, {"text_idx": "#000018", "text": "La deficito de UEA duoblig\u0302os"}, {"text_idx": "#000019", "text": "Unue mi volas gratuli nian kolegon Zlatko Tisljar pri tiu atingo. Due mi volas esprimi deziron, atentigon: nepre estu ekstermovada instanco, kiu taksos kaj analizos la rezultojn. Nur tiel la publiko povos konsciighi pri la lernfaciliga efiko de Esperanto. Mi deziras ricevi pliajn novajhojn pri tiu projekto."}, {"text_idx": "#000020", "text": "La kontrolo ja estos dum 2 fojoj farata per tre detalaj raportoj (meze de la projekto kaj post ghia fino).\nKio koncernas lernadon sen instruistoj: Chu ne plimulto de nuntempaj bonaj E-parolantoj lernis ghin mem, sen instruisto? Sufichas mem deziri, havi lernolibron kaj poste iri al E-renkontighoj (nuntempe ankau engaghighi en la reto)."}, {"text_idx": "#000021", "text": "Zlatko! Vi ne respondas al mia atentigo: kiu faros la kontrolon?"}, {"text_idx": "#000022", "text": "pARTO DE LA PROEJKTO ESTAS provi la didaktikajn rimedojn kreitajn en unuaj 6 monatoj kun 4 grupoj de po 10 infanoj en 4 lernejoj. Tieaj instruistoj gvidos 2-monatan kurson por instrui unuan trionon de la tuta kurso kaj iii mem raportos pri bonaj kaj malbonaj aspektoj. Poste chiuj partneroj pridiskutos tion kaj korektos eventualajn malpli bonajn didaktikajn solvojn. La centra kontrolisto estas universitato de Maribor, kiu aprobos au malaprobos kaj mem iros kontroli la rezultojn en Lernejo en S\u030centilj (Slovenio) kaj en Zagreb."}, {"text_idx": "#000023", "text": "C\u0302u estas esperantistoj kiuj kredis, kiel asertig\u0302as en la artikolo, ke kurso de Esperanto povas esti \u201cgvidata de iu ajn nekonanto de Esperanto post nur kelktaga seminario\u201d?"}, {"text_idx": "#000026", "text": "La laboro de Zlatko tiurilate en Eu\u0306ropo, kaj la laboro de Penny Vos en Au\u0306stralio povas montri ankorau\u0306 alian avantag\u0302on de la internacia lingvo: kiel facile kursgvidantoj povas lerni instrui g\u0302in en tre konkretaj cirkonstancoj."}, {"text_idx": "#000027", "text": "Tiu rapidega lernado de la Internacia Lingvo, tamen, ne bone aplikig\u0302as al la kunteksto de mezlernejoj kaj universitatoj. Kaj ec\u0302 ne en niaj klubaj kursoj por plenkreskuloj. Mi esperas, ke ni povos lerni, tamen, kiel bone prepari, rapide prepari, profesiajn kursgvidantojn je la nivelo de la elementaj lernejoj."}, {"text_idx": "#000029", "text": "La demandon oni povus revortigi: C\u0302u iu pensas, ke oni povas je iu ajn nivelo instrui lingvon, kiun oni mem ne parolas? Efektive ja pri tio temus, post nur kelktaga seminario. Lerni lingvon, ec\u0302 Esperanton, postulas tempon kaj laboron."}, {"text_idx": "#000030", "text": "Sed eble ankau\u0306 sen fakte lerni Esperanton, oni povas uzi g\u0302in kiel lernilon, kiel simplan modelon, kiu montras, kiel lingvoj funkcias, kaj eble jam tio havas propedeu\u0306tikan valoron..? Mi tiel komprenas la artikolon."}, {"text_idx": "#000032", "text": "Eble neebla por eu\u0306ropano au\u0306 usonano, sed plene eblas al sudamerikano au\u0306 afrikano. Tie, kie ne ekzistas bonaj instruistoj, iuj instruas kion tiuj scias. Mi mem ne nur \"istruis\" Esperanton post kelkaj lecionoj, kiel mi \"instruis\" profesie la latinan kaj ec\u0302 fizikon post kelkaj lecionoj. En multaj landoj, au\u0306 oni riskas fus\u0302i au\u0306 faras nenion."}, {"text_idx": "#000033", "text": "Averag\u0302e mil eu\u0306roj por c\u0302iu radiko. Eble baldau\u0306 E@I c\u0302esigos la kunlaboron kun Anna Lo\u0308wenstein por akcepti kelkajn neologismojn \ud83d\ude42"}, {"text_idx": "#000035", "text": "Jam de pluraj jardekoj oni ofte argumentas pri la lingvolerno-faciliga nic\u0302o kiun Esperanto povus okupi en edukado, sed la faktaj, eksperimentaj testoj pri tiu probabla propedeu\u0306tika avantag\u0302o tute ne estis abundaj sed male. Krom la bele sukcesinta iniciato Springboard to languages (Tim Morley k.a.), mi ne memoras iun alian nuntempan provon sur tiu c\u0302i specifa kampo (ja mi ne estas fakulo pri edukado, do ne vere sekvas la aferon...)."}, {"text_idx": "#000036", "text": "Estus interese scii pliajn detalojn de la studmodelo. Ekz. c\u0302u temos pri strikte unulingvaj infanoj regantaj nur la gepatran, au\u0306 c\u0302u oni allasos plurlingvajn?, kiun duan (au\u0306 ec\u0302 trian) lingvon ili lernos ekde la 3-a klaso post la tre bazaj Esperanto-lecionoj? Tio kompreneble gravas, c\u0302ar ekz. oni povas konjekti ke la infanoj regos la respektivajn sialandajn sudslavajn lingvojn, kaj do ili vers\u0302ajne lernos c\u0302efprioritate la anglan au\u0306 (malpli probable) la germanan ... La rusa ne plu estas deviga au\u0306 tro prestig\u0302a en tiu regiono, kaj mi ne scias c\u0302u la c\u0302ina ig\u0302is jam populara ankau\u0306 tie. Antau\u0306 kelkaj jaroj Arina Osipova diplomig\u0302is en la Urala s\u0302tata pedagogia universitato (Jekaterinburgo, Rusio) per eksperimento pri la nekonscia antau\u0306kono de la germana c\u0302e esperantuloj kun nenioma formala scipovo de tiu lingvo, profitante el la germandevenaj radikoj en Esperanto."}, {"text_idx": "#000037", "text": "C\u0302u estos iu kompara grupo de lernantoj, kaj se jes, kion ili lernos anstatau\u0306 la Lingvan Akcelilon paralele lernatan de siaj kunlernejanoj?"}, {"text_idx": "#000038", "text": "Post tiu chi projekto kiu celas nur kreon de didaktikaj rimedoj per kiuj oni transdonas lingvan akcelilon al infanoj malfermighas la eblo postuli monon por prejekto kiu daurigas la ideon, nome preojekto kiu fakte mezuros propedeutikan valoron en kiu en kelkaj klasoj oni instruos la lingvan akcelilon ekz en la dua klaso kaj paralele havos en la sama lernejo klason kiu en la dua klaso tuj komencas lerni ekz. la francaqn au germanan. En la tria klaso la akcelila grupo komencas lerni la francan (germanan) kaj la alia grupo daurigas la duan jaron. Post la 3-a klaso oni mezuras la scion de la franca che ambau klasoj,tion oni faras ankau post la 4-a klaso kaj devus konstati ke la infanoj kiuj lernis unue lingvan akcelilon kaj poste dum du jaroj la francan scias pli bone la francan ol la infanoj kiuj lernis dum 3 jaroj nur la francan. Tiu proejekto postulas bonan antaupreparon pri testado. La nura scienca metodo por tio estas la metodo evoluigita che Helmar Frank lau kibernetika pedagogio. Chiuj aliaj mezuroj estas hazardajhoj. Se tiu projekto estus aprobita, oni fine havus la pruvojn pri la ppropedeutika valoro de E kaj pri graveco de Lingva AKcelilo."}, {"text_idx": "#000040", "text": "Indas informcele mencii, ke la unuan projekton , kies celo estis konstati, kiomgrade influas al lernado de fremdaj lingvoj la antaua lernado de Esperanto, faris prof. Istva\u0301n Szerdahelyi en Budapest en 1970. /Gxuste tiutempe mi partoprenis la internacian E-renkontigxon , auskultis plelegojn kaj faris supergradan ekzamenon cxe prof. I.Sz./"}, {"text_idx": "#000041", "text": "Poste aliaj elstaraj esperantistoj faris similajn esplorojn kaj evidentigxis, ke E. plirapidigas la lernadon de aliaj lingvoj, do gxi havas gravan lingvolernigan efikon, propedeutikajn valorojn."}, {"text_idx": "#000043", "text": "Mi tre alte taksas laboron de s-ro Z.T kaj deziras, ke cxio sukcesu lau lia plano, pro tio mi proponas ne riski la pozitivajn rezultojn : do, Esperanton instruu nur bonegaj, spertaj instruistoj, personoj !"}, {"text_idx": "#000048", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000050", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}]